簡元輿祠部  其一
作者：黄裳
朝代：宋

paragraphs: 文藝相從春欲暮，未去皇州散還聚。
豈期擾擾凶器場，却會高談翫千古。
冷官輒對華省郎，亦許烹煎待賓主。
文章雖自根本來，裂破大全空縷縷。
如公自蓄胸中奇，長短豈能欺五度。
曠野羣陂渴霖雨，欲叫蝦蟆已窺戶。
春衫未疊麥寒薄，最愜含毫斲詩句。
如公簡靜意尤遠，卒邇清風慰遐慕。
牽率鄙興遊太虛，滿我縑箱始歸去。